  Виталий Пронин Кин лыдъя жаг понна тыриськонлэсь быдӟалазэ? Та толэзе жаг поттон понна нырысетӥ квитанциос вуизы ни. 78 учыръёсы квитанциос лыктыны кулэ «ЭнергосбыТ-Плюс» предприятилэсь (гуртоос доры ӵапак та предприятилэсь платёжкаос вуо). Соин платёжкаос дасян пумысен огкыл гожтӥз улос оператор. Но трос квартираем коркаосысь адямиослы платёжкаос 2 пӧртэм предприятиослэсь вуыны быгато: меӵак улос операторлэсь - со пусъемын луоз «ЭнергосбыТ-Плюс» предприятилэн квитанцияз - яке управляющей компанилэсь (ТСЖ-лэсь), соин жаг поттон понна улос оператор нимаз огкыл гожтэмын ке. Квитанциын услуга понна тыриськон нимаз чурен пусъемын. Жаг понна тыриськонъёс пумысен юанъёсын вазиськыны луэ «ЭнергосбыТ-Плюс» предприятилэн офисъёсаз. Али соос вань городъёсын но ёросъёсын усьтылэмын ни. Юанъёсын вазиськыны луэ улос операторлэн «пӧсь» телефоназ но - 8 (800) 234-89-86. Коркан улӥсьёс кемалы кошкемын ке, тыриськонэз пичиятыны луэ-а? Луэ. Гожтоно перерасчёт лэсьтыны заявление, кемалы кошкем адямилэсь нимтулзэ, кыӵе вакытлы кошкылэмзэ пусйыса. Со борды кошкылэмез сярысь документъёс ватсано - командировкае ветлэм сярысь удостоверенилэсь копизэ, самолётэ, поездэ билетъёсты, санаторие путёвкаез но мукетсэ. Та документъёсты «ЭнергосбыТ-Плюс» предприятилэн офисаз нуоно яке онлайн амалъя www.udm.esplus.ru сайтысь «Личной кабинетын» яке «Помощь и поддержка» разделын фотокопиоссэс келяно. Сактэлэ: кемалы кошкем дыр 5 нуналысен лыдъяське, отчы уг пыро кошкон но доре берытскон нуналъёс. Коркан трос мурт прописать каремын, нош улэ ӧжытгес. Таӵе дыръя перерасчёт лэсьтыны луэ-а, кытчы вазиськоно? Квартираын (коркан) кӧня мурт улэ шуыса возьматӥсь документъёсты (кылсярысь, кинлэн ке мукет азьын огдырлы регистрациез вань ке) «ЭнергосбыТ-Плюс» предприятилэн офисъёсаз нуоно. Нош квитанция управляющей компанилэсь яке ТСЖ-лэсь лыктэ ке, документъёсыныды отчы вазиськоно. Выль амал улонэ пыӵан вакытэ улос оператор перерасчёт карон понна басьтэ поквартирной карточкаосты (соосты УК-ын яке ТСЖ-ын сёто), домовой книгаосты, ёрос администрациысь справкаосты (гуртъёсын улӥсьёслэсь), паспорт копиосты: кулэ прописка сярысь бамез. Озьы ик прописка сярысь документ басьтыны луэ миграцияя федеральной службаысь (МФЦ). Мар кароно, квартираын (коркан) улӥсьёслэн лыдзы платёжкаын шонер пусъемын ӧвӧл ке? Декабрьысен котькуд адямилы «нулевой» квитанциос вуылыны кулэ вал, соос юромо квартираын улӥсьёслэсь лыдзэс эскерон-тупатон понна дасямын вал. Отын пусъем лыдпусъёс шонересь ӧвӧл ке, февраль толэзёзь вазиськоно вал «ЭнергосбыТ-Плюс» предприятилэн офисъёсаз. Но татчыозь та ужез лэсьтыса ӧд вуттэ ке, лыдпусъёсты воштыны али но бер ӧвӧл. Кылем толэзьёс понна перерасчёт лэсьтэмын луоз. Дасяз Ангелина Снигирёва  